Edo Izabel o chom e krec'h ur c'hendi pemp estaj, saverez ebet ennañ, e karter Keryann,  e-lec'h ma'm eus graet ma studioù, na petra, ha n'eus ket kalz divalavoc'h e kêr. Kaer am boa seniñ ouzh an nor, ne responte den. Edon o paouez diskenn gant ar skalieroù hag o tigeriñ dor an ti pa zegouezhas ganin he gwaz Mikael, sammet gant e sac'hadoù boued o tont eus ar gourvarc'had tostañ. E wreg, emezañ, rak dirakon e plij dezhañ diskouez e berc'hentiezh war ma c'hoar, a oa o paouez mont da gas bugale ar Vezvouet, erruet amañ e-kreiz an noz eus ar Jura, da Wipri da di o mamm-gozh, mamm Anna, tra ma oa ar  beziadur da vezañ e bro o zad, en Ivias, e Bro-Ouelo.